Diari Oficial de la Generalitat Valenciana


Sumari del DOGV 6597, del 30-08-2011 (2011/9050)

DECRET 102/2011, de 26 d'agost, del Consell, pel qual s'aprova la segregació de part del terme municipal d'Andilla i s'agrega al municipi d'Higueruelas.
--------------------------------------------------------------------------------------------------------------------------------------------------------

### Dades del document

Número de DOGV
:   6597

Data del DOGV
:   30-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/9050


Data del document
:   26-08-2011

Organisme emissor
:   Conselleria de Presidència

Tipus de document
:   Decret

Correcció d'errades

DECRET 102/2011, de 26 d'agost, del Consell, pel qual s'aprova la segregació de part del terme municipal d'Andilla i s'agrega al municipi d'Higueruelas. [2011/9050]  
D'acord amb el que disposa l'article 14 de la Llei 8/2010, de 23 de juny, de la Generalitat, de Règim Local de la Comunitat Valenciana, l'Ajuntament d'Higueruelas ha tramitat el procediment de segregació d'una porció del terme municipal d'Andilla, amb una superfície de 202.043, 75 m², per a agregar-la al seu propi terme municipal.   
  
Es justifica esta iniciativa en el fet inqüestionable de l'expansió del nucli urbà d'Higueruelas sobre el territori del municipi veí, pel fet que este se situa sobre la pròpia línia límit intermunicipal. El resultat ha sigut la consolidació d'un xicotet nucli urbà constituït per veïns d'Higueruelas, unit sense solució de continuïtat al nucli urbà d'este municipi, el qual presta tots els servicis municipals, atén a l'execució i manteniment de les obres d'urbanització i facilita la prestació de servicis socials tan rellevants com l'assistència sanitària i educació, entre altres. La falta de jurisdicció sobre este territori dificulta a l'Ajuntament d'Higueruelas el desenrotllament de tals activitats.  
  
Per la seua banda, el nucli urbà d'Andilla es troba molt allunyat d'este sector del seu terme municipal, alhora que la comunicació entre ambdós ha de realitzar-se per pistes forestals que discorren per terrenys muntanyosos d'orografia complicada. En conseqüència, l'Ajuntament d'Andilla troba serioses dificultats per a exercir de manera eficaç les seues competències i prestar adequadament els servicis municipals mentres que la població del nucli urbà afectat, veïns d'Higueruelas però dependents administrativament de l'Ajuntament d'Andilla, veuen molt dificultada la seua relació administrativa amb este ajuntament.  
  
En conseqüència, concorren els motius previstos en l'article 16.1.a i c de la Llei 8/2010, de 23 de juny, de la Generalitat, de Règim Local de la Comunitat Valenciana, per a justificar com a necessària l'alteració dels termes municipals, tal com ha sigut proposat per l'Ajuntament d'Higueruelas.  
La resolució definitiva del procediment adoptarà la forma de decret del Consell, d'acord amb el que disposa l'article 14.5 de la Llei de Règim Local de la Comunitat Valenciana.  
Per quant antecedeix, de conformitat amb el que disposa l'article 33 de la Llei del Consell, l'article 13 de la Llei 7/1985, de 2 d'abril, Reguladora de les Bases del Règim Local, l'article 14 de la Llei de Règim Local de la Comunitat Valenciana, a proposta de la consellera de Presidència, conforme amb el Consell Jurídic Consultiu i amb la deliberació prèvia del Consell, en la reunió del dia 26 d'agost de 2011,  
  
  
DECRETE  
  
Article 1. Aprovació de l'alteració proposada  
Aprovar la segregació de part del terme municipal d'Andilla i la seua agregació al municipi d'Higueruelas per concórrer els requisits materials i de necessitat previstos en la legislació vigent.  
  
Article 2. Abast de l'alteració aprovada  
La porció de terme municipal d'Andilla que se segrega per a la seua agregació al municipi d'Higueruelas, així com la nova línia límit intermunicipal són les que es descriuen en l'annex I, sense perjuí del replantejament dels nous límits municipals que es portarà a efecte, amb intervenció expressa de la Diputació Provincial de València, per resultar afectada una carretera de la seua titularitat, una vegada publicat en el Diari Oficial de la Comunitat Valenciana el present Decret.   
  
Article 3. Estipulacions econòmiques  
L'Ajuntament d'Higueruelas procedirà a compensar econòmicament a l'Ajuntament d'Andilla en els termes de les estipulacions econòmiques a què es referix l'annex II.  
Disposició addicional  
  
Única. Facultats d'aplicació i execució  
S'autoritza a la persona titular de la conselleria competent en matèria d'administració local per a adoptar les mesures que siguen necessàries per a l'aplicació i execució d'este Decret.  
  
Disposició final  
  
Única. Efectes  
El present Decret produirà efectes des de l'endemà de la seua publicació en el Diari Oficial de la Comunitat Valenciana.  
  
Contra el present Decret, les persones interessades podran interposar recurs contenciós administratiu en el termini de dos mesos a partir de l'endemà de la publicació d'este Decret en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei Reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició davant del Consell, en el termini d'un mes des de l'endemà de la publicació del present decret en el Diari Oficial de la Comunitat Valenciana, d'acord amb el que disposa els articles 116 i 117 de la Llei de Règim Jurídic de les Administracions Públiques i del Procediment Administratiu Comú.  
  
València, 26 d'agost de 2011  
  
El president de la Generalitat,  
ALBERTO FABRA PART  
  
La consellera de Presidència,   
PAULA SÁNCHEZ DE LEÓN GUARDIOLA  
  
  
Annex I  
  
Abast de l'alteració de termes municipals  
  
Primer  
La porció de terme municipal d'Andilla que se segrega per a la seua incorporació al municipi d'Higueruelas es troba situada al nord del nucli urbà d'Higueruelas i el toca. Els seus límits queden definits per la nova línia límit intermunicipal, el traçat de la qual es descriu a continuació introduint les modificacions necessàries perquè la CV-345, inclosa la nova variant d'Higueruelas, discórrega pel terme municipal d'Andilla. La superfície de la part segregada serà la proposta per l'Ajuntament d'Higueruelas amb els ajustos derivats de les correccions introduïdes en la línia límit proposada.   
  
Segon. Traçat de la nova línia límit intermunicipal  
1. Partint del molló MP-7 per l'actual línia intermunicipal en direcció est, a 15 metres aproximadament sorgeix un camí a l'esquerra en direcció nord, punt on s'inicia el nou límit intermunicipal.   
  
2. Amb el límit dret de l'esmentat camí com a límit, a fi que la totalitat del mateix quede en terme d'Andilla, es prolonga la línia fins a sobrepassar una nau industrial aïllada, punt en què gira cap a l'est i es prolonga en línia pràcticament recta pel bord de la parcel·la ocupada per l'esmentada nau industrial fins a creuar la nova variant d'Higueruelas de la CV-345.   
3. Recolzada sobre el límit exterior de la zona d'afecció de la CV-345, el més llunyà respecte d'Higueruelas, arriba i sobrepassa la rotonda existent adaptant-se al traçat en circumferència d'esta per a dirigir-se de nou cap a l'est sobre el mencionat límit de la zona d'afecció.   
  
4. Arriba a la rotonda que dóna inici a la variant, la sobrepassa per l'exterior fins al punt on finalitza el seu traçat corb per a projectar-se en perpendicular sobre la línia límit actual.   
  
  
Annex II  
  
Estipulacions econòmiques propostes   
per l'Ajuntament d'Higueruelas  
  
1. Quant als deutes contrets per l'Ajuntament d'Andilla, ja siga dels seus béns de domini públic, sitis en la zona a segregar, així com dels deutes o bestretes garantides amb recursos tributaris que es meriten en la zona a segregar, seran assumides íntegrament per l'Ajuntament d'Higueruelas.  
En conseqüència, l'Ajuntament d'Higueruelas es compromet davant del d'Andilla a respondre subsidiàriament, al seu dia, respecte de la part corresponent dels crèdits que existisquen en la porció segregada i no es deriven d'obligacions personals o personalíssimes, ni del seu patrimoni de dret privat.  
2. Respondrà així mateix l'Ajuntament d'Higueruelas de les factures pendents de pagament per obres o inversions que s'hagen realitzat per l'Ajuntament d'Andilla en la porció del territori a segregar -sempre que no tinguen finançament afectat- fins a la data d'acord ple d'aprovació inicial de l'expedient de segregació.  
3. Correlativament l'Ajuntament d'Higueruelas se subrogarà en els drets de creditor que siga titular l'Ajuntament d'Andilla, pels tributs i altres ingressos, que no siguen derivats del seu patrimoni, meritats en la porció de territori a detraure/incorporar d'un municipi a un altre.  
  
4. En el cas que en l'àmbit de l'àrea a segregar, comprés entre la delimitació de sòl urbà i la nova variant de la carretera CV-345 (VV-6203) es classifiquen terrenys com a sòl urbanitzable, l'Ajuntament d'Higueruelas transmetrà a l'Ajuntament d'Andilla el producte de les cessions lucratives de sòl urbanitzable que es generen com a conseqüència del desenrotllament urbanístic d'esta classe de sòl.  
  
5. L'Ajuntament d'Higueruelas assumirà amb càrrec a fons i mitjans propis l'administració de béns, drets, deures, obres i servicis derivats de la gestió municipal en el dit àmbit.  
6. La segregació parcial comportarà, a més de la divisió del territori, la dels béns, drets i accions, deutes i càrregues, en funció del nombre d'habitants i de la riquesa imposable corresponents al nucli que es tracte de segregar, que es practicaran conjuntament.